Diari Oficial de la Generalitat Valenciana


Sumari del DOGV 2948, del 10-03-1997 (1997/838754)

ORDRE de 4 de març de 1997 de la Conselleria de Cultura, Educació i Ciència per la qual es convoquen les ajudes de les accions descentralitzades del programa Sòcrates de la Unió Europea: «Comenius 1. Associacions entre centres escolars per a l'elaboració de projectes educatius europeus», «Comenius 3.2. Ajudes per a la formació del professorat i personal educatiu», «Lingua C. Ajudes per a futurs professors d'idiomes, sol·licitud d'ajudant d'idiomes», «Lingua E, Projectes Educatius Conjunts per a l'aprenentatge de llengües» i «Arión, Visites d'estudi per a responsables en matèria educativa».
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/03/04/(1)/dof/vci/html**

### Dades del document

Número de DOGV
:   2948

Data del DOGV
:   10-03-1997

Secció del DOGV
:   DISPOSICIONS GENERALS

Número del document
:   1997/838754


Data del document
:   04-03-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 4 de març de 1997 de la Conselleria de Cultura, Educació i Ciència per la qual es convoquen les ajudes de les accions descentralitzades del programa Sòcrates de la Unió Europea: «Comenius 1. Associacions entre centres escolars per a l'elaboració de projectes educatius europeus», «Comenius 3.2. Ajudes per a la formació del professorat i personal educatiu», «Lingua C. Ajudes per a futurs professors d'idiomes, sol·licitud d'ajudant d'idiomes», «Lingua E, Projectes Educatius Conjunts per a l'aprenentatge de llengües» i «Arión, Visites d'estudi per a responsables en matèria educativa».
  
El programa Sòcrates va ser aprovat per Decisió 819/95/CE, del Parlament Europeu i del Consell de 14 de març de 1995 (Diari Oficial de les Comunitats Europees de 20 d'abril). Vigent fins el final de 1999, és aplicable als 15 estats membres de la Unió Europea, i també a Islàndia, Liechtenstein i Noruega, en el marc de l'Acord sobre l'Espai Econòmic Europeu.
  
  
El programa Sòcrates és el programa d'acció de la Unió Europea per a la cooperació transnacional en l'àmbit de l'educació i té el seu fonament jurídic en els articles 126 i 127 del Tractat de la Unió Europea segons els quals la Comunitat Europea «contribuirà al desenvolupament d'una educació de qualitat» i d'un espai europeu obert de cooperació en matèria d'ensenyament mitjançant una sèrie d'accions, que es portaran a terme en estreta col·laboració amb els estats membres.
  
La Comissió Europea efectua anualment, en el Diari Oficial de les Comunitats Europees, l'anunci públic de les ajudes concedides en el marc del programa Sòcrates. La Guia del Candidat, publicada també per la Comissió Europea, conté la informació sobre els procediments, les dates i els criteris que caldrà considerar durant el procés de selecció.
  
En les accions descentralitzades, els estats membres podran aplicar criteris addicionals que s'adapten a les necessitats del país.
  
  
En conseqüència, l'Ordre Ministerial de 30 de desembre de 1996 (BOE del 10 de gener de 1997), en el marc establit per la Comissió Europea per a cada una de les accions, estableix les normes generals a què s'hauran d'atenir les convocatòries específiques d'ajudes de les esmentades accions descentralitzades que hauran de publicar en els seus respectius diaris oficials les comunitats autònomes amb ple exercici de les competències educatives.
  
Per tot això, i d'acord amb l'article 35 de la Llei 5/1983, de 30 de desembre de Govern Valencià,
  
  
Ordene
  
  
Primer. Convocatòria
  
Convocar les ajudes de les accions descentralitzades del programa Sòcrates de la Unió Europea següents «Comenius 1. Associacions entre centres escolars per a l'elaboració de projectes educatius europeus», «Comenius 3.2. Ajudes per a la formació del professorat i personal educatiu», «Lingua C. Ajudanties per a futurs professors de llengües, «Lingua E, projectes educatius conjunts per a l'aprenentatge de llengües» i «Arión, Visites d'estudi per a responsables en matèria educativa», i aprovar les bases per les quals es regirà aquesta convocatòria, que s'inclouen com a annexos de aquesta ordre.
  
  
Segon. Finançament.
  
El finançament es realitzarà segons els criteris establits en l'esmentada Ordre Ministerial de 30 de desembre de 1996 (BOE del 10.01.97).
  
  
Tercer. Comissió seleccionadora.
  
1. Per a portar a terme l'estudi de les sol·licituds d'ajudes de les diferents accions previstes en aquesta ordre, es constituirà una comissió formada per:
  
President: el director general d'Ordenació i Innovació Educativa i Política Lingüística o la persona en qui delegue.
  
Vocals:
  
- Els sotsdirectors d'Educació de les tres direccions territorials de Cultura i Educació, o les persones designades a aquest efecte pel director territorial corresponent.
  
- Tres inspectors d'Educació designats pels corresponents directors territorials de Cultura i Educació.
  
- Un director o assessor de CEP de cada una de les tres províncies, designats pel director general d'Ordenació i Innovació Educativa i Política Lingüística.
  
Secretari: un funcionari del Servei de Programes d'Innovació i Suport Escolar de la Direcció General d'Ordenació i Innovació Educativa i Política Lingüística.
  
2. La Comissió de Selecció ajustarà la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
  
3. L'esmentada comissió tindrà facultats per a resoldre tots els dubtes relacionats amb el procés de selecció i podrà mantenir entrevistes amb els sol·licitants quan ho considere necessari.
  
4. La Comissió Seleccionadora podrà consultar tècnics especialitzats, a l'únic efecte de col·laborar en la valoració dels mèrits dels candidats.
  
5. Estudiades les sol·licituds la Comissió Seleccionadora elevarà proposta a la Direcció General d'Ordenació i Innovació Educativa i Política Lingüística per a la seua aprovació.
  
  
Quart. Resolució
  
El termini màxim per a resoldre les sol·licituds serà l'indicat, per a cada una de les accions, en els annexos de aquesta ordre.
  
  
Cinqué. Permisos i llicències.
  
Els beneficiaris de les ajudes a què es refereix aquesta ordre, per a realitzar les activitats corresponents, hauran de comptar prèviament amb els permisos previstos en la legislació vigent.
  
  
  
Disposicions Finals
  
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre aquesta convocatòria, i se l'autoritza a adoptar les mesures que calga per al compliment i desenvolupament d'aquesta ordre i resoldre totes les incidències que es plantegen en la seua interpretació i execució.
  
  
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra aquesta ordre, que esgota la via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de l'endemà de la seua publicació, amb la comunicació prèvia a la Conselleria de Cultura, Educació i Ciència, d'acord amb el que disposen l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 57 i 58 de la Llei Reguladora de la Jurisdicció Contenciosa Administrativa.
  
  
  
València, 4 de març de 1997
  
  
El conseller de Cultura, Educació i Ciència
  
FRANCISCO CAMPS ORTIZ
  
ANNEX I
  
  
«Comenius, Acció 1». Associacions multilàters entre centres escolars basades en un projecte educatiu europeu
  
  
Primera. Objectiu i durada
  
Dins del capítol II del programa Sòcrates, dedicat a l'ensenyament escolar, hi ha el programa Comenius 1. El seu objectiu principal és promoure la dimensió europea de l'educació, impulsant la cooperació entre centres d'ensenyament de la Unió Europea (UE) que, al voltant d'un projecte educatiu europeu (PEE), contribuïsca a millorar el coneixement de les cultures i els idiomes dels diferents països de la unió.
  
La durada màxima del projecte serà de tres anys, sotmesa a una revisió i avaluació anuals.
  
Les associacions de centres escolars que desenvolupen un PEE seran, almenys, de tres països, dels quals un tindrà la responsabilitat de coordinar el projecte (centre coordinador), i la resta dels països seran associats (centres associats).
  
El PEE haurà d'estar integrat en la programació anual del centre i haurà de comptar amb el suport dels seus òrgans de govern (Equip Directiu, Claustre i Consell Escolar).
  
Pel seu caràcter multidisciplinari un PEE haurà de desenvolupar-se en equip i propiciar la igualtat d'oportunitats entre l'alumnat per raons de sexe, necessitats i/o capacitats educatives especials.
  
  
En el desenvolupament d'un PEE, es preveuen trobades del professorat. Així mateix, i sempre que estiguen previstes en el pla de treball, es poden sol·licitar ajudes per a la realització de visites d'estudi, destinades a l'equip directiu del centre i intercanvis de professorat. Igualment es preveu la realització de visites preparatòries abans de la presentació del projecte que tenen com a objecte el disseny i la concreció del PEE que es portarà a terme en els centres implicats.
  
  
Segona. Modalitats de les ajudes
  
Les ajudes de la Comissió Europea, a través de l'Agència Nacional Sòcrates, per a les visites preparatòries i les visites d'estudi, oscil·len entre 500 i 1.000 ecus, per persona, depenent del país de destinació. Per a la realització d'un Projecte Educatiu Europeu, 3.000 ecus per any al centre coordinador i 2.000 ecus per any a cada centre associat.
  
  
Tercera. Requisits dels centres participants
  
1. Podran participar en aquest programa els centres públics i privats de la Comunitat Valenciana, que impartesquen els ensenyaments següents:
  
Educació Infantil, Educació Primària, Educació Secundària, Formació Professional, BUP, COU, Arts Aplicades, Oficis Artístics i Ceràmica, Educació d'Adults, Art Dramàtic, Dansa, Música i Turisme.
  
2. Els centres que presenten un PEE, hauran d'estar associats amb centres de dos països almenys.
  
  
Quarta. Documentació a presentar:
  
1. Ajudes per a projectes
  
1.1 Per als centres coordinadors:
  
a) Formulari de sol·licitud que figura a continuació d'aquest annex I amb l'epígraf «A Centres Coordinadors» junt amb la documentació facilitada a l'efecte per la Conselleria de Cultura, Educació i Ciència, les direccions territorials de Cultura i Educació i els centres de professors (original i dues còpies).
  
b) Les dades bancàries del centre, segons el model B que figura a continuació d'aquest annex I.
  
c) Aprovació del projecte pel Consell Escolar, segons el model C que figura a continuació d'aquest annex I.
  
d) Carta de compromís dels socis, segons el model D que figura a continuació d'aquest annex I.
  
e) Certificat del director del centre on s'indique que el professorat implicat en el projecte, així com les matèries o àrees que imparteixen, segons el model E que figura a continuació d'aquest annex I.
  
1.2 Per als centres associats:
  
a) Formulari de sol·licitud que figura a continuació d'aquest annex I amb l'epígraf «F Centres Associats» junt amb la documentació facilitada a aquest efecte per la Conselleria de Cultura, Educació i Ciència, les direccions territorials de Cultura i Educació i els centres de professors (original i dues còpies).
  
b) Còpia del projecte presentat pel centre coordinador.
  
c) Documents c i e de la base quarta 1.1.
  
2. Ajudes per a visites
  
2.1 Visites preparatòries.
  
a) Formulari de sol·licitud que figura a continuació d'aquest annex I amb l'epígraf «G Visites Preparatòries» junt amb la documentació facilitada a aquest efecte per la Conselleria de Cultura, Educació i Ciència, les direccions territorials de Cultura i Educació i els centres de professors (original i dues còpies).
  
  
b) Els documents b), c), d) i e) que figuren en la base quarta 1.1. d'aquest annex I.
  
2.2 Visites d'estudi i intercanvi del professorat:
  
a) Formulari de sol·licitud que figura a continuació d'aquest annex I amb els epígrafs «H i I Visites d'Estudi i Intercanvi del Professorat» respectivament, junt amb la documentació facilitada a aquest efecte per la Conselleria de Cultura, Educació i Ciència, les direccions territorials de Cultura i Educació i els centres de professors (original i dues còpies).
  
b) Els documents b), c), d) i e) relacionats en la base quarta 1.1. d'aquest annex I.
  
  
Cinquena. Termini i forma de presentació de les sol·licituds
  
1. El termini per a la presentació de les sol·licituds d'ajudes a projectes finalitza el 20 de març de 1997 per als projectes que inicien les activitats l'1 setembre de 1997 i el 3 de novembre 1997 per als projectes que inicien les seues activitats l'1 de març de 1998.
  
  
2. Les sol·licituds per a les visites preparatòries, hauran de presentar-se abans del 20 de març de 1997, per a les que es desenvolupen entre l'1 de maig i el 30 d'octubre de 1997; abans del 20 de juny de 1997 per a visites que es desenvolupen entre l'1 d'agost i el 30 d'octubre de 1997; abans del 20 d'octubre de 1997 per a les visites que es realitzen entre l'1 de desembre de 1997 i el 28 de febrer de 1998.
  
3. Les sol·licituds de les visites d'estudi i intercanvi de professorat, previstes en el pla de treball del projecte, es presentaran tres mesos abans de la realització de l'activitat.
  
4. Les sol·licituds s'adreçaran a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, av. de Campanar, 32 - 46543 València.
  
  
Les sol·licituds es presentaran en el Registre General de la Conselleria de Cultura, Educació i Ciència , av. Campanar 32 - 46698 València, o per qualsevol de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Cas que s'opte per presentar les sol·licituds en una oficina de correus es farà en un sobre obert perquè la sol·licitud siga segellada i datada pel funcionari de correus abans de ser certificada. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar mitjançant el fax el lloc de presentació a la Direcció General d'Ordenació i Innovació Educativa i Política Lingüística, fax (96) 386 61 74.
  
  
Sisena. Criteris de selecció de projectes
  
1. Projectes educatius europeus.
  
1.1 Professorat i àrees implicats: fins 3 punts
  
1.2 Valoració del projecte:
  
a) Claredat en els objectius i en els resultats esperats: fins 1 punt
  
b) Caràcter innovador: fins 1 punt
  
c) Pla de treball: fins 1 punt
  
d) Instruments d'avaluació: fins 1 punt
  
e) Estratègies per a la difusió: fins 1 punt
  
1.2.f) Incidència del projecte en l'atenció a la millora de l'èxit escolar en l'alumnat amb necessitats educatives i socials fins 1 punt
  
  
2. Visites preparatòries
  
Viabilitat del projecte: fins 3 punts
  
3. Les visites d'estudi i intercanvi de professorat, se seleccionaran, després de la seua valoració per al desenvolupament del projecte, per al centre i el seu entorn, i se subvencionaran atenent a la viabilitat pressupostària.
  
  
Setena. Resolució de la convocatòria
  
Elevada la proposta de seleccionats per la Comissió Seleccionadora, la Direcció General d'Ordenació i Innovació Educativa i Política Lingüística, aprovarà la relació provisional dels projectes seleccionats i la farà pública en el tauler d'anuncis de la Conselleria de Cultura, Educació i Ciència, en el de les direccions territorials de Cultura i Educació i en el dels centres de professors, en els terminis que s'indiquen a continuació:
  
Publicada la relació provisional, s'obrirà un termini de 8 dies naturals per a reclamar. Després d'estudiar les reclamacions, la Comissió de Selecció elevarà proposta al director general d'Ordenació i Innovació Educativa i Política Lingüística, que resoldrà la convocatòria per delegació del conseller de Cultura, Educació i Ciència.
  
En la resolució definitiva s'especificaran els projectes seleccionats amb la quantitat assignada i els projectes no seleccionats amb indicació de la causa.
  
La resolució definitiva serà publicada en el Diari Oficial de la Generalitat Valenciana i es comunicarà a l'Agència Nacional Sòcrates a efectes de tramitació.
  
Vuitena. Coordinació i assessorament
  
Cada projecte tindrà un coordinador que assumirà, a més, les funcions relatives a la gestió i l'administració dels recursos assignats. També assumirà les funcions de representació de l'equip docent participant.
  
Els centres de professors i la inspecció educativa, oferiran, en l'àmbit de les seues competències, assessorament per a l'elaboració i el desenvolupament dels projectes, sense perjudici de la col·laboració que s'obtinga d'altres serveis de l'administració educativa o altres entitats.
  
  
Novena. Avaluació i certificació de la participació en els PEE
  
1. Una vegada publicada la resolució definitiva, en cada direcció territorial de Cultura i Educació es constituirà una comissió per a avaluar el desenvolupament i la continuïtat de cada projecte, d'acord amb el model que facilitarà a aquest efecte la Direcció General d'Ordenació i Innovació Educativa i Política Lingüística.
  
2. L'esmentada comissió estarà formada pels membres que integren la comissió seleccionadora, prevista en l'apartat tercer de aquesta ordre, i que corresponguen a la direcció territorial. Hi actuarà com a president el sotsdirector d'Educació o la persona que l'haja substituït, i com a secretari el director o assessor del CEP.
  
  
3. La comissió podrà sol·licitar a la inspecció d'Educació o als CEP, segons corresponga, la informació complementària que considere necessària per a la correcta avaluació del projecte.
  
4. En finalitzar cada any, una vegada realitzada l'avaluació corresponent, la comissió emetrà un informe que inclourà:
  
a) La relació del professorat que ha participat en el projecte, a l'efecte de l'expedició dels certificats acreditatius corresponents i, si s'escau, professionals i institucions que han impartit o coordinat la formació.
  
b) Les actes d'assistència, signades i amb el DNI dels participants de les reunions de treball i de les activitats de formació si n'hi hagueren.
  
c) El nombre d'hores que se certificaran podrà oscil·lar entre un màxim de 50 hores i un mínim de 30 a criteri de la comissió d'avaluació.
  
d) Conclusions i suggeriments.
  
5. L'esmentat informe haurà de ser tramés a la Direcció General d'Ordenació i Innovació Educativa i Política Lingüística d'acord amb el següent calendari: per als projectes presentats en la convocatòria de 20 de març, fins el 20 de juny de 1998; per als presentats en la convocatòria de 3 de novembre, abans del 20 de desembre de 1998.
  
  
Deu. Justificació i percepció de l'ajuda.
  
1. L'Agència Nacional Sòcrates signarà un contracte amb cada un dels centres els projectes dels quals hagen sigut definitivament aprovats.
  
2. El pagament efectiu de l'ajuda es farà als centres per l'Agència Nacional Sòcrates, amb la signatura prèvia contracte a què fa referència l'apartat anterior.
  
3. Les activitats susceptibles de beneficiar-se de l'ajuda no podran començar a realitzar-se amb anterioritat a la signatura de l'esmentat contracte.
  
4. Els beneficiaris de l'ajuda estaran obligats a:
  
a) Comunicar, si s'escau, l'obtenció de subvencions o ajudes per a la mateixa finalitat de qualsevol administració o ens públic o privat nacional o internacional.
  
b) Enviar a la Direcció General d'Ordenació i Innovació Educativa i Política Lingüística la memòria del projecte acompanyada de l'informe de valoració del Consell Escolar, i una còpia de la justificació econòmica, l'original de la qual serà tramés a l'Agència Nacional Sòcrates. Les dates d'enviament per als projectes presentats en la convocatòria de 20 de març serà fins el 30 de juny de 1998; i per als presentats en la convocatòria de 3 de novembre, abans del 30 de desembre de 1998.
  
c) Sotmetre's a les actuacions de control financer que corresponguen i a les de comprovació que puguen efectuar la Conselleria de Cultura, Educació i Ciència, l'Agència Nacional Sòcrates i les instàncies comunitàries competents.
  
d) Justificar la correcta inversió de l'ajuda rebuda, mitjançant la presentació de la documentació requerida.
  
5. La falta de justificació de l'ajuda percebuda, conforme al que disposa la convocatòria, comportarà el reintegrament de la quantitat no justificada, i també els interessos de demora, sense perjudici de les responsabilitats administratives en què es poguera incórrer d'acord amb la vigent Llei General Pressupostària i amb la normativa comunitària.
  
  
  
  
  
  
  
  
  
  
  
  
  
  
  
ANNEX II
  
  
«COMENIUS, Acció 3.2». Beques individuals de participació en activitats i cursos de formació contínua europea
  
  
Primera. Objectiu
  
En el marc de l'Acció 3 de Comenius, que promou l'actualització i la millora de les competències del personal educatiu, l'Acció 3.2, està destinada a afavorir la participació en cursos i seminaris de l'esmentat personal dins de projectes transnacionals.
  
La relació dels cursos o seminaris es publicarà en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels CEP.
  
  
  
Segona. Quantia de les ajudes
  
Dins d'aquesta acció Comenius 3.2 s'ofereixen ajudes per part de la Comissió Europea, a través de l'Agència Nacional Sòcrates, que seran de fins 1.500 ecus, per a contribuir a cobrir les despeses de viatge i estada dels participants que assistisquen als seminaris o cursos de formació.
  
  
Tercera. Requisits dels candidats
  
1. Els candidats i les candidates han de pertànyer al professorat de qualsevol nivell, etapa, cicle o mòdul del sistema educatiu vigent, corresponent tant als ensenyaments de règim general com als de règim especial i formació de persones adultes, tant de règim presencial com a distància, de centres públics i privats, que desenvolupen la seua activitat en l'àmbit de competències de la Comunitat Valenciana. Així mateix, també podran ser candidats i candidates els funcionaris en activitat destinats en la Comunitat Valenciana i que facen funcions d' administradors de l'educació, assessors tècnics docents, inspectors d'educació, directors i assessors de CEP i orientació acadèmica, psicopedagògica i professional (sempre que puguen demostrar un compromís directe i regular en el treball del centre).
  
2. Els candidats i les candidates als esmentats cursos o seminaris han de pertànyer a una de les categories de personal corresponent a l'activitat/curs de formació contínua específic a què sol·liciten l'ajuda.
  
  
Quarta. Documentació que cal presentar
  
a) El formulari de sol·licitud A que s'adjunta a aquest annex II, que es completarà amb la documentació facilitada a aquest efecte per la Conselleria de Cultura, Educació i Ciència, les direccions territorials de Cultura i Educació i els CEP.
  
b) Es podran sol·licitar fins un màxim de tres cursos. Per a cada un dels quals es presentarà un formulari.
  
c) Document acreditatiu de la personalitat del sol·licitant.
  
d) Cas de participar o haver participat en un projecte europeu, certificat del director del centre o de l'administració.
  
e) Declaració jurada dels anys de servei.
  
f) Relació numerada dels documents que aporta per a justificar els mèrits que al·lega. Es podran adjuntar totes les justificacions de mèrit que considere oportunes. Es valoraran només els mèrits acreditats documentalment.
  
  
Cinquena. Termini i forma de presentació de les sol·licituds
  
1. El termini de presentació de sol·licituds finalitza l'1 de juny de 1997.
  
2. Les sol·licituds s'adreçaran a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, av. de Campanar, 32, 46947 València.
  
  
Les sol·licituds es presentaran en el Registre General de la Conselleria de Cultura, Educació i Ciència , av. Campanar 32 - 46024 València, o per qualsevol de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Cas que s'opte per presentar les sol·licituds en una oficina de correus es farà en un sobre obert perquè la sol·licitud siga segellada i datada pel funcionari de correus abans de ser certificada. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar mitjançant el fax el lloc de presentació a la Direcció General d'Ordenació i Innovació Educativa i Política Lingüística, fax (96) 386 61 74.
  
  
Sisena. Selecció de candidats
  
1. Totes les sol·licituds seran baremades d'acord amb el perfil definit en cada curs, que serà excloent, i atenent els següents criteris:
  
1.1 Mèrits personals.
  
a) Formació rebuda o impartida durant els últims cinc anys: 0,1 per cada 10 hores. Màxim 2 punts
  
b) Publicacions: fins 2 punts
  
c) Antiguitat: fins 2 punts
  
1.2. Característiques del centre de destinació del professor.
  
1.2.1. Participació del centre en un projecte Comenius 1.
  
a) Com a centre coordinador: fins 1 punt
  
b) Com a centre associat : fins 0.5 punts
  
1.2.2. Centres amb una experiència molt reduïda en la participació en projectes transnacionals i que no hagen rebut ajudes comunitàries per a aquest: fins 2 punts
  
1.2.3. Centres situats en zones rurals o desfavoides per diverses raons socioeconòmiques: fins 2 punts
  
1.2.4. Centres que integren alumnes amb necessitats educatives especials: 1 punt
  
1.3. Tindran prioritat els candidats que no hagen tingut una ajuda Comenius 3.2 amb anterioritat.
  
  
Setena. Resolució de la convocatòria
  
1. Elevada la proposta de seleccionats per la Comissió Seleccionadora, la Direcció General d'Ordenació i Innovació Educativa i Política Lingüística, aprovarà la relació provisional dels candidats seleccionats i la farà pública dins del mes següent a la finalització del termini de presentació de sol·licituds, en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels CEP.
  
2. Publicada la relació provisional, s'obrirà un termini de 10 dies naturals per a reclamar. Després d'estudiar les reclamacions la Comissió de Selecció elevarà proposta al director general d'Ordenació i Innovació Educativa i Política Lingüística, que resoldrà la convocatòria per delegació del conseller de Cultura, Educació i Ciència
  
3. La Direcció General d'Ordenació i Innovació Educativa i Política Lingüística publicarà en els taulers d'anuncis de la Conselleria de Cultura, Educació i Ciència , de les direccions territorials de Cultura i Educació i dels CEP la relació definitiva de les soli·licituds baremades i la comunicarà a l'Agència Nacional Sòcrates que farà la selecció atenent la quota establida per comunitats autònomes.
  
4. La selecció definitiva dels candidats serà publicada en el Diari Oficial de la Generalitat Valenciana.
  
  
Vuitena. Justificació i percepció de l'ajuda
  
1. L'Agència Nacional Sòcrates signarà un contracte amb cada una de les persones, les sol·licituds de les quals hagen sigut definitivament seleccionades.
  
2. El pagament de l'import de l'ajuda es farà als interessats per part de l'Agència Nacional Sòcrates.
  
3. Els beneficiaris de l'ajuda estaran obligats a:
  
a) Comunicar, si s'escau, l'obtenció de subvencions o ajudes per a la mateixa finalitat de qualsevol administració o ens públics o privats nacionals o internacionals.
  
b) Sotmetre's a les actuacions de control financer que corresponguen i a les de comprovació que puguen efectuar la Conselleria de Cultura, Educació i Ciència, l'Agència Nacional Sòcrates i les instàncies comunitàries competents.
  
c) Justificar la correcta inversió de l'ajuda rebuda, mitjançant la presentació de la documentació següent: una memòria pedagògica i còpia de la memòria econòmica que serà enviada a la Direcció General d'Ordenació i Innovació Educativa i Política Lingüística dins dels 20 dies següents a la finalització de les activitats. La memòria econòmica (acompanyada dels justificants originals corresponents) haurà de ser enviada a l'Agència Nacional, carrer Bravo Murillo 38, 28011 Madrid, dins dels 20 dies següents a la data de finalització de les activitats.
  
4. La falta de justificació de l'ajuda percebuda, d'acord amb el que disposa la convocatòria, comportarà el reintegrament de la quantitat no justificada, així com els interessos de demora, sense perjudici de les responsabilitats administratives en què poguera incórrer d'acord amb el que disposa la vigent Llei General Pressupostària i la normativa comunitària.
  
  
Novena. Retirada de documents
  
Una vegada publicades les resolucions definitives i finalitzats els terminis per a la interposició de recursos, la documentació podrà retirar-se en la Direcció General d'Ordenació i Innovació Educativa i Política Lingüística fins que hagen transcorregut tres mesos des de la data de publicació pels interessats, o per persones autoritzades.
  
  
  
  
  
  
  
  
  
ANNEX III
  
  
«LINGUA, Acció C».
  
 Ajudanties per a futurs professors de llengües
  
  
A) Ajudanties per a futurs professors de llengües
  
B) Sol·licitud d'ajudant de llengües
  
  
Primera. Objectiu i durada
  
L'acció Lingua C té per objecte brindar al futur professorat d'idiomes la possibilitat d'enriquir els seus coneixements sobre les llengües i cultures d'altres països europeus i oferir a l'alumnat la possibilitat d'establir contacte amb una persona originària del país, la llengua del qual està aprenent.
  
Els candidats seleccionats passaran en qualitat d'«ajudant Lingua» un període de pràctiques, comprés entre tres i vuit mesos, en un centre d'acollida en un país participant diferent del seu.
  
  
  
Segona. Quantia de les ajudes
  
Dins d'aquesta acció s'ofereixen ajudes de la Comissió Europea a través de l'Agència Nacional Sòcrates, que consistiran en el reembossament de les despeses de viatge. Així mateix percebran les mensualitats corresponents, segons el país de destinació, d'acord amb els imports estimats que per a cada curs s'indiquen a continuació:
  
- Alemanya 671 ecus
  
- Àustria 696 ecus
  
- Bèlgica 597 ecus
  
- Dinamarca 719 ecus
  
- Finlàndia 678 ecus
  
- França 663 ecus
  
- Grècia 50 ecus
  
- Irlanda 521 ecus
  
- Islàndia 628 ecus
  
- Itàlia 500 ecus
  
- Noruega 726 ecus
  
- Països Baixos 611 ecus
  
- Portugal 500 ecus
  
- Regne Unit 609 ecus
  
- Suècia 700 ecus
  
  
Tercera. Requisits dels candidats
  
A) Ajudanties per a futurs professors de llengües.
  
1. Podran presentar sol·licitud els qui tinguen la nacionalitat espanyola, hagen cursat o estiguen cursant estudis en les universitats de la Comunitat Valenciana, i acrediten el compliment dels següents requisits:
  
1.1 En el moment de presentar la seua candidatura han de tenir un títol que els habilite com a professors d'idiomes, o seguir els estudis que preparen per a això, i no haver treballat com a professor/a de la llengua corresponent al país en què se sol·licita l'ajudantia.
  
1.2 En el moment d'incorporació al centre en què faran la seua activitat, han de tenir la qualificació necessària per a ensenyar una llengua estrangera en els centres d'ensenyament reconeguts a Espanya, o haver acabat almenys dos anys d'estudis d'ensenyament superior que done accés a la carrera de professor d'idiomes.
  
  
B) Sol·licitud d'ajudant de llengües
  
Podran participar en aquest programa els centres públics i privats de la Comunitat Valenciana que impartisquen els ensenyaments següents:
  
Educació Primària, Educació Secundària, Formació Professional, Ensenyaments Artístics, BUP, COU, Educació d'Adults, Escola de Turisme i Escola Oficial d'Idiomes
  
  
Quarta. Documentació que cal presentar
  
A) Ajudanties per a futurs professors de llengües
  
a) Formulari segons el model A que figura a continuació d'aquest annex III, acompanyat de la documentació facilitada a aquest efecte per la Conselleria de Cultura, Educació i Ciència, les direccions territorials de Cultura i Educació i els CEP.
  
b) Document acreditatiu de la personalitat del sol·licitant.
  
c) Certificació acadèmica d'estudis (original o fotocòpia compulsada) en què consten les qualificacions obtingudes.
  
  
d) Declaració jurada o promesa de no haver treballat com a professor de la llengua corresponent.
  
e) Relació numerada dels documents que aporta per a justificar els mèrits que al·lega.
  
f) Els interessats podran adjuntar totes les justificacions de mèrits que consideren oportunes; sols podran ser valorats els mèrits acreditats documentalment.
  
B) Sol·licitud d'ajudant de llengües.
  
a) Els centres escolars que desitgen rebre un ajudant lingua hauran de presentar el formulari B que figura a continuació d'aquest annex III, que es completarà amb la documentació facilitada a aquest efecte per la Conselleria de Cultura, Educació i Ciència, les direccions territorials de Cultura i Educació i els CEP.
  
  
b) Relació numerada dels documents que aporta per a justificar els mèrits que s'al·leguen degudament acreditats.
  
  
Cinquena. Forma i termini de presentació de les sol·licituds
  
1. El termini de presentació de sol·licituds finalitza el 20 de març de 1997.
  
2. Les sol·licituds es dirigiran a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, av. Campanar, 32 46290 - València.
  
Les sol·licituds es presentaran en el Registre General de la Conselleria de Cultura, Educació i Ciència , av. Campanar 32 - 46989 València, o per qualsevol de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Cas que s'opte per presentar les sol·licituds en una oficina de correus es farà en un sobre obert perquè la sol·licitud siga segellada i datada pel funcionari de correus abans de ser certificada. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar mitjançant el fax el lloc de presentació a la Direcció General d'Ordenació i Innovació Educativa i Política Lingüística, fax (96) 386 61 74.
  
  
Sisena . Selecció de les sol·licituds
  
A) Ajudanties per a futurs professors de llengües
  
Les sol·licituds seran baremades d'acord amb els següents criteris:
  
1. Formació acadèmica: fins 3 punts.
  
1.1 Expedient acadèmic en el títol al·legat
  
a) Puntuació mitjana de 8,50 a 10,00: 1 punt
  
b) Puntuació mitjana de 6,00 a 8,49: 0,5 punts
  
1.2 Doctorat i premis extraordinaris.
  
a) Títol de doctor: 0,5 punts
  
b) Premi extraordinari del doctorat: 1 punt
  
c) Premi extraordinari en la titulació al·legada: 0,5 punts
  
1.3 Altres titulacions universitàries de caràcter oficial no al·legades com a requisit:
  
a) Titulacions de primer cicle: 0,5 punts
  
b) Titulacions de segon cicle: 1 punt
  
1.4 Titulacions d'ensenyaments d'idiomes.
  
a) Cicle mitjà de l'Escola Oficial d'Idiomes o equivalent: 0,5 punts
  
b) Cicle superior de l'Escola Oficial d'Idiomes o equivalent: 1 punt
  
1.5 Títol d'especialització didàctica o equivalent: 0,5 punts
  
2. Altres mèrits.
  
2.1 Per cursos de formació en relació amb l'activitat docent que es farà en el futur, organitzats per l'administració educativa 0,1 puntos per cada 10 hores. Màxim 3 punts
  
2.2. Per cursos de formació en relació amb l'activitat docent que es farà en el futur organitzats per altres organismes 0,1 puntos per cada 10 hores. Màxim 3 punts
  
2.3 Per publicacions: fins 1 punt
  
2.4 Estar inscrit en la borsa de treball de la Conselleria de Cultura, Educació i Ciència: 1 punt
  
2.5 Participar en un curs d'especialització en llengües estrangeres realitzat per la Conselleria de Cultura, Educació i Ciència 1,5 punts
  
B) Sol·licitud d'ajudant de llengües
  
Les sol·licituds dels centres seran baremades d'acord amb els criteris següents:
  
1. Participació del centre en un projecte Comenius I
  
1.1 Com a centre coordinador: fins 1 punt
  
1.2 Com a centre associat: fins 0,5 punts
  
2. Centres amb una experiència molt reduïda en projectes transnacionals i que no hagen rebut ajudes comunitàries per a aquest fi: fins 2 punt
  
3. Centres situats en zones rurals o desfavorits per diverses raons socioeconòmiques: fins 2 punts
  
4. Centres que impartesquen ensenyaments obligatoris: 1 punt
  
5 Centres que integren alumnes amb necessitats educatives especials: 1 punt
  
  
Setena. Resolució de la convocatòria
  
Elevada la proposta de seleccionats per la Comissió Seleccionadora, la Direcció General d'Ordenació i Innovació Educativa i Política Lingüística, aprovarà la relació provisional de les candidatures seleccionades i la farà pública dins del mes següent a la finalització del termini de sol·licituds en el tauler d'anuncis de la Conselleria de Cultura, Educació i Ciència, en el de les direccions territorials de Cultura i Educació i en el dels CEP, en què es farà constar:
  
  
a) Relació de sol·licituds seleccionades.
  
b) Relació de suplents per ordre de puntuació.
  
c) Relació de sol·licituds excloses amb especificació de la causa.
  
2. Publicada la relació provisional, s'obrirà un termini de 8 dies naturals per a reclamar. Després d'estudiar les reclamacions per la Comissió de Selecció, aquesta elevarà proposta al director general d'Ordenació i Innovació Educativa i Política Lingüística, que resoldrà la convocatòria per delegació del conseller de Cultura, Educació i Ciència
  
3. La resolució definitiva de centres i ajudants seleccionats en la Comunitat Valenciana, atenent la puntuació obtinguda pels candidats i les sol·licituds d'ajudanties presentades pels centres serà elevada a l'Agènca Nacional Sòcrates que assignarà les places d'ajudants, en funció de les places existents i de les sol·licituds d'ajudants efectuades per la resta de països de la Unió Europea.
  
  
4. Cas de produir-se renúncia a alguna plaça d'ajudantia o a rebre ajudant, aquestes, podran ser adjudicades als suplents, persones o centres respectivament que tinguen els requisits necessaris.
  
  
  
Vuitena. Justificació i percepció de l'ajuda
  
1. L'Agència Nacional Sòcrates signarà un contracte amb cada una de les persones, les sol·licituds de les quals hagen sigut definitivament seleccionades.
  
2. El pagament de l'import de l'ajuda es farà als interessats per part de l'Agència Nacional Sòcrates.
  
3. Els beneficiaris de l'ajuda estaran obligats a:
  
A) Ajudanties per futurs professors de llengües
  
a) Comunicar, si s'escau l'obtenció de subvencions o ajudes per a la mateixa finalitat de qualsevol administració o ens públic o privat nacional o internacional.
  
b) Sotmetre's a les actuacions de control financer que corresponguen i a les de comprovació que puguen efectuar la Conselleria de Cultura, Educació i Ciència, l'Agència Nacional Sòcrates i les instàncies comunitàries competents.
  
c) Justificar la correcta inversió de l'ajuda rebuda, mitjançant la presentació de la documentació següent: una memòria pedagògica i una còpia de la memòria econòmica que serà enviada a la Direcció General d'Ordenació i Innovació Educativa i Política Lingüística dins dels 20 dies següents a la finalització de les activitats. La memòria econòmica (acompanyada dels justificants originals corresponents) haurà de ser enviada a l'Agència Nacional, carrer Bravo Murillo 38, 28055 Madrid, dins dels 20 dies següents a la data de finalització de les activitats.
  
B) Sol·licitud d'ajudant de llengües
  
a) Comunicar, si s'escau l'obtenció de subvencions o ajudes per a la mateixa finalitat de qualsevol administració o ens públic o privat nacional o internacional.
  
b) Els centres que reben un ajudant hauran de comunicar a la Direcció General d'Ordenació i Innovació Educativa i Política Lingüística que l'ajudant s'ha incorporat al centre i les activitats que té previst realitzar així com qualsevol altre dada que segons el parer del claustre puga ser d'interés. Igualment el centre ha de procurar la col·laboració necessària per a l'adequada acomodació dels ajudants Lingua.
  
c) Quan finalitze el període d'judantia, el centre haurà de trametre a la Direcció General d'Ordenació i Innovació Educativa i Política Lingüística una memòria en què farà constar una valoració del treball de l'ajudant
  
d) Sotmetre's a les actuacions de comprovació que puguen efectuar la Conselleria de Cultura, Educació i Ciència, l'Agència Nacional Sòcrates i les instàncies comunitàries competents.
  
4. La falta de justificació de l'ajuda percebuda, d'acord amb el que disposa la convocatòria, comportarà el reintegrament de la quantitat no justificada, i dels interessos de demora, sense perjudici de les responsabilitats administratives en què poguera incórrer d'acord amb el que disposa la vigent Llei General Pressupostària i la normativa comunitària.
  
  
Novena. Retirada de documentació
  
Una vegada publicades les resolucions definitives i finalitzats els terminis per a la interposició de recursos, la documentació podrà ser retirada en la Direcció General d'Ordenació i Innovació Educativa i Política Lingüística fins que hagen transcorregut tres mesos des de la data de publicació, pels interessats o per persones autoritzades.
  
  
  
  
  
  
  
ANNEX IV
  
  
«LINGUA, Acció E». Projectes Educatius Conjunts per a l'aprenentatge de llengües
  
  
Primera. Objectiu i modalitats de les ajudes
  
Dins del programa Sòcrates, l'Acció E de Lingua té com a objectiu afavorir la motivació i la capacitat dels joves per a comunicar-se en llengües estrangeres.
  
Per a aconseguir aquest propòsit, es promouen els intercanvis bilaterals o les trobades multilàteres de l'alumnat en el marc d'un Projecte Educatiu Conjunt (PEC) entre centres escolars de diferents estats membres de la Unió Europea.
  
Un PEC és un projecte emprés conjuntament per grups de joves matriculats en institucions associades en, almenys, dos països. El seu element principal no és l'ensenyament formal de la llengua com a tal, sinó l'aprenentatge de la llengua com a mitjà de treball sobre altre tema educatiu. El PEC ha d'estar inclòs en el programa d'estudis, i els enfocaments multidisciplinaris són les característiques positives d'un PEC.
  
Els participants treballen junts durant un cert període de temps sobre un tema dissenyat conjuntament, relacionat amb la seua educació i formació i el projecte s'ha d'establir de manera que la comunicació entre els joves siga el focus principal. El projecte ha d'estar recolzat pels professors de les assignatures pertinents i per la direcció de les institucions.
  
L'Acció E de Lingua concedeix ajudes de la Comissió Europea a través de l'Agència Nacional Sòcrates, no superiors al 50% del cost de l'intercanvi de l'alumnat, llevat de circumstàncies especials, i la seua finalitat és contribuir a les despeses originades durant la realització de l'intercanvi. En el supòsit que hi haja alguna de les circumstàncies (desavantatges a causa de la localització geogràfica dins de l'estat membre, d'una minusvàlua dels joves participants, de situacions socioeconòmiques especials o projectes que incloguen una de les llengües comunitàries menys utilitzades i ensenyades), podran preveure's ajudes que arriben fins el 75% del cost del projecte.
  
Les ajudes serviran per a sufragar les despeses de viatge d'alumnat i professorat espanyol fins el país d'acollida, les primes de l'assegurança que haja de concertar el centre espanyol, les despeses derivades de l'elaboració del projecte i sols en casos excepcionals, les despeses d'allotjament en el país estranger.
  
Igualment, es concedeixen ajudes per a la realització de visites preparatòries per al professorat responsable a un centre associat d'un altre estat membre de la Unió Europea, per tal de facilitar els acords de col·laboració entre els centres i la preparació adequada del projecte.
  
  
Segona. Requisits dels participants
  
Podran sol·licitar aquestes ajudes els centres docents, tant públics com privats, que realitzen la seua activitat en l'àmbit competencial de la Generalitat Valenciana i que impartesquen els ensenyaments següents:
  
Educació Secundària (2n cicle), Formació Professional, BUP, COU, Arts Aplicades, Oficis Artístics i Ceràmica, Educació d'Adults, Art Dramàtic, Dansa, Música , Turisme i Escoles d'Idiomes.
  
  
Tercera. Modalitats de les ajudes
  
A) Visites preparatòries
  
1. Es faran a un estat membre de la Unió Europea que desitge establir relacions educatives conduents a l'organització d'un Projecte Educatiu Conjunt (PEC) i un posterior intercanvi o trobada de joves i que haja confirmat per escrit el seu acord per a rebre el professorat espanyol.
  
2. Les ajudes que es reben serviran per a sufragar les despeses de viatge, estada, prima d'assegurança d'accidents i preparació de materials. L'ajuda mitjana oscil·larà entre 500 i 1.000 ecus per professor.
  
3. La durada serà com a màxim de set dies.
  
B) Intercanvis d'alumnat. Hauran de complir les condicions següents:
  
1. Realitzar-se en període lectiu dels centres d'acollida.
  
2. Comptar amb el compromís exprés, per escrit, de les autoritats dels centres associats.
  
3. Basar-se en la reciprocitat, de forma que l'alumnat dels dos centres tinga l'oportunitat de desenvolupar la seua part del projecte en el centre del país associat.
  
4. La durada mínima de l'activitat per a cada un dels grups en el país associat haurà de ser de catorze dies (inclòs el viatge).
  
  
5. L'intercanvi tindrà lloc dins de la localitat en què el centre associat estiga ubicat.
  
6. Els participants hauran de residir en els domicilis de l'alumnat receptor, llevat de circumstàncies excepcionals.
  
7. El grup estarà format, com a mínim, per deu alumnes i un professor, i s'ajustaran a aquest mòdul els grups superiors.
  
8. El PEC ha d'estar integrat en la programació general del centre.
  
  
Quarta. Requisits de les trobades
  
Les trobades multilàteres hauran de complir els següents requisits:
  
1. La trobada multilàter haurà d'entendre's com la reunió en un mateix lloc (normalment un dels centres participants), de grups d'alumnes de centres educatius de més de dos països de la Unió Europea.
  
2. Aquesta trobada es realitzarà després d'haver fet un treball previ en cada un dels centres escolars al voltant d'un mateix tema, afavorint amb la trobada de l'alumnat la posada en comú dels temes treballats i la millora de la capacitat lingüística.
  
  
3. La resta de requisits relatius a intercanvis d'alumnes (compromís exprés de les autoritats educatives de cada un dels centres associats, integració del projecte en la programació general del centre, durada de l'activitat, allotjament, nombre de participants, partides econòmiques susceptibles de ser finançades i quantia de l'ajuda que es pot concedir), seran els indicats en la base segona d'aquest annex IV.
  
  
Cinquena. Documentació que cal presentar
  
A) Per a les visites preparatòries
  
1. Document acreditatiu de la personalitat del sol·licitant.
  
2. Formulari A, que figura a continuació d'aquest annex IV, que es completarà amb la documentació facilitada a aquest efecte per la Conselleria de Cultura, Educació i Ciència, les direccions territorials de Cultura i Educació i els CEP (original i dues còpies).
  
  
3. Aprovació del Consell Escolar o òrgan col·legiat equivalent.
  
  
4. Comunicació del centre estranger acceptant la visita del professorat espanyol.
  
B) Per als intercanvis d'alumnat
  
1. Formulari segons el model B que figura a continuació d'aquest annex IV, que es completarà amb la documentació facilitada a aquest efecte per la Conselleria de Cultura, Educació i Ciència, les direccions territorials de Cultura i Educació i els CEP (original i dues còpies).
  
2. Aprovació del Consell Escolar o òrgan col·legiat que el substituïsca.
  
3. Compromís exprés del centre estranger de l'acceptació de la realització del projecte.
  
4. En relació amb el component del projecte que inclou la mobilitat de l'alumnat, els directors/es dels centres sol·licitants recaptaran les oportunes autoritzacions del pare, mare o tutor, que quedaran arxivades en els centres.
  
  
Sisena. Forma i termini de presentació de les sol·licituds
  
1. El termini de presentació de sol·licituds per a l'obtenció d'ajudes a projectes finalitza el 20 de març de 1997 per a aquells que realitzen l'activitat des de juliol fins el 20 de desembre de 1997 i el 3 de novembre de 1997 per als projectes que es realitzen des de febrer fins juliol de 1998.
  
2. Les sol·licituds per a les visites preparatòries hauran de presentar-se abans del 20 de març de 1997, per a les visites que es facen entre l'1 de maig i el 20 de juny de 1997; el 20 de juny de 1997, per a les visites que es facen entre l'1 d'agost i el 30 d'octubre de 1997; el 20 d'octubre de 1997, per a les visites que es facen entre l'1 de desembre de 1997 i el 28 de febrer de 1998.
  
3. Les sol·licituds s'adreçaran a la Conselleria de Cultura, Educació i Ciència (Direcció General d'Ordenació i Innovació Educativa i Política Lingüística), av. de Campanar, 32 , 46691 València.
  
  
Les sol·licituds es presentaran en el Registre General de la Conselleria de Cultura, Educació i Ciència, o per qualsevol de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar mitjançant el fax el lloc de presentació a la Direcció General d'Ordenació i Innovació Educativa i Política Lingüística, fax (96) 386 61 74.
  
  
Setena. Selecció de les sol·licituds
  
1. Projectes educatius conjunts.
  
1.1 Centres amb una experiència molt reduïda en la participació en projectes transnacionals i que no hagen rebut ajudes comunitàries per a aquest fi: 3 punts
  
1.2 Valoració del projecte:
  
a) Claredat en els objectius i en els resultats esperats fins 1 punt
  
  
b) Pla de treball: fins 1 punt
  
c) Instruments d'avaluació: fins 1 punt
  
d) Estratègies per a la difusió: fins 1 punt
  
e) Incidència del projecte en l'atenció a la millora de l'èxit escolar en l'alumnat amb necessitats educatives i socials fins 1 punt
  
  
f) Aportació d'un enfocament innovador en l'ensenyament de llengües estrangeres: fins 1 punt.
  
g) Per participar alumnat de formació professional i cicles formatius: fins a 1 punt
  
1.3. Centres situats en zones rurals o desfavorits per diverses raons socioeconòmiques: fins 2 punts
  
2. Visites preparatòries.
  
Viabilitat del projecte: fins 3 punts
  
  
Vuitena. Resolució de la convocatòria
  
1. Elevada la proposta de seleccionats per la Comissió de Selecció, la Direcció General d'Ordenació i Innovació Educativa i Política Lingüística aprovarà la relació provisional de projectes seleccionats i la farà pública, dins del mes següent a la finalització del termini de presentació de sol·licituds, en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels CEP. En l'esmentada relació provisional es farà constar:
  
a) Sol·licituds seleccionades.
  
b) Suplents per ordre de puntuació.
  
c) Sol·licituds excloses amb especificació de la causa.
  
2. Publicada la relació provisional, s'obrirà un termini de deu dies naturals per a reclamar. Una vegada estudiades les reclamacions per la Comissió de Selecció, aquesta elevarà una proposta al director general d'Ordenació i Innovació Educativa i Política Lingüística que resoldrà la convocatòria per delegació del conseller de Cultura, Educació i Ciència .
  
3. La Direcció General d'Ordenació i Innovació Educativa i Política Lingüística publicarà en el Diari Oficial de la Generalitat Valenciana la resolució definitiva de la selecció, i la comunicarà a l'Agència Nacional Sòcrates als efectes de tramitació.
  
  
  
Novena. Avaluació i certificació de la participació en els PEE:
  
1. Una vegada publicada la resolució definitiva, en cada direcció territorial de Cultura i Educació es constituirà una comissió per a avaluar el desenvolupament i la continuïtat de cada projecte, d'acord amb el model que facilitarà a aquest efecte la Direcció General d'Ordenació i Innovació Educativa i Política Lingüística.
  
2. L'esmentada comissió estarà formada pels membres que integren la Comissió Seleccionadora, prevista en l'apartat tercer de aquesta ordre, i que corresponguen a la direcció territorial. Hi actuarà com a president el sotsdirector d'Educació o la persona que l'haja substituït, i com a secretari el director o assessor del CEP.
  
  
3. La comissió podrà sol·licitar a la inspecció d'educació o als CEP, segons corresponga, la informació complementària que considere necessària per a la correcta avaluació del projecte.
  
4. En finalitzar cada any, una vegada realitzada l'avaluació corresponent, la comissió emetrà un informe que inclourà:
  
a) La relació del professorat que ha participat en el projecte, als efectes de l'expedició dels certificats acreditatius corresponents i, si s'escau, professionals i institucions que han impartit o coordinat la formació.
  
b) Les actes d'assistència, signades i amb el DNI dels participants de les reunions de treball i de les activitats de formació si n'hi ha.
  
c) El nombre d'hores que se certificaran podrà oscil·lar entre un màxim de 50 hores i un mínim de 30 a criteri de la comissió d'avaluació.
  
d) Conclusions i suggeriments.
  
5. L'esmentat informe haurà de ser tramés a la Direcció General d'Ordenació i Innovació Educativa i Política Lingüística d'acord amb el següent calendari: per als projectes presentats en la convocatòria de 20 de març, fins el 20 de juny de 1998; per als presentats en la convocatòria de 3 de novembre, abans del 20 de desembre de 1998.
  
6. Una vegada publicada la resolució definitiva, en cada direcció territorial de Cultura i Educació es constituirà una comissió per a avaluar el desenvolupament i la continuïtat de cada projecte, d'acord amb el model que facilitarà a aquest efecte la Direcció General d'Ordenació i Innovació Educativa i Política Lingüística.
  
  
Deu. Justificació i percepció de l'ajuda
  
1. L'Agència Nacional Sòcrates signarà un contracte amb cada un dels centres amb projectes que hagen sigut definitivament aprovats.
  
2. El pagament efectiu de l'ajuda es farà als centres per l'Agència Nacional Sòcrates, amb la signatura prèvia del contracte a què fa referència l'apartat anterior.
  
3. Els beneficiaris de l'ajuda estaran obligats a:
  
a) Comunicar, si s'escau, l'obtenció de subvencions o ajudes per a la mateixa finalitat de qualsevol administració o ens públics o privat, nacionals o internacionals.
  
b) Enviar a la Direcció General d'Ordenació i Innovació Educativa i Política Lingüística la memòria del projecte i també una còpia de la justificació econòmica, l'original d'aquesta última serà tramesa a l'Agència Nacional Sòcrates.
  
c) Sotmetre's a les actuacions de control financer que corresponguen i a les de comprovació que puguen efectuar la Conselleria de Cultura, Educació i Ciència, l'Agència Nacional Sòcrates i les instàncies comunitàries competents.
  
d) Justificar la correcta inversió de l'ajuda rebuda, mitjançant la presentació de la documentació requerida.
  
4. La falta de justificació de l'ajuda percebuda, d'acord amb el que disposa la convocatòria, comportarà el reintegrament de la quantitat no justificada, així com els interessos de demora, sense perjudici de les responsabilitats administratives en què es poguera incórrer d'acord amb el que disposa la vigent Llei General Pressupostària i la normativa comunitària.
  
  
  
  
  
  
ANNEX V
  
  
«Arion». Visites d'estudi per a responsables en matèria educativa
  
  
Primera. Objectiu de les ajudes
  
Aquesta Acció 3 («Arion») dins del capítol III (Mesures Transversals) del programa Sòcrates, preveu mesures destinades a facilitar l'intercanvi d'informació i d'experiències educatives entre els estats membres, amb la finalitat que la diversitat i les particularitats dels seus sistemes educatius esdevinguen en una font d'enriquiment i d'estímul recíproc. En particular, l'Acció «Arión» concedeix ajudes de la Comissió Europea, mitjançant l' Agència Nacional Sòcrates, per a la realització de visites d'estudi multilàteres sobre temes d'interés comú dels estats membres.
  
  
Les esmentades visites hauran de realitzar-se al llarg del curs escolar 1997/98 conforme als criteris i la relació de visites d'estudi establides per la Comissió Europea, i que oportunament es farà pública en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels centres de professores. La Comissió Europea es reserva el dret d'introduir, fins el moment de la realització, modificacions sobre dates, país i objecte de les visites d'estudi esmentades.
  
  
  
Segona. Nombre i quantia de les ajudes
  
1. El nombre d'ajudes, que concedeix la Comissió Europea mitjançant l'Agència Nacional Sòcrates, a la Comunitat Valenciana, després de realitzada la distribució de l'ajuda total assignada a Espanya entre totes les àrees territorials, serà de vuit
  
2. Les ajudes previstes per a qualsevol de les àrees territorials que no foren en tot o en part, utilitzades es repartiran primer entre les comunitats autònomes que presenten visites Arion.
  
3. Les ajudes seran de 150.000 pessetes. En concepte d'ajuda complementària por desplaçament, les visites a França, Bèlgica, Països Baixos, Luxemburg i Portugal, rebran 10.000 pessetes més. Per a les visites a la resta dels països l'ajuda complementària serà de 25.000 pessetes.
  
  
Tercera. Requisits dels candidats
  
1. Podran sol·licitar aquestes ajudes els funcionaris en actiu, amb destinació a la Comunitat Valenciana, i que realitzen funcions d'administradors de l'educació, assessors tècnics docents, inspectors d'educació, directors i caps d'estudi de centres escolars i CEP, tots ells vinculats professionalment a qualsevol dels tipus i nivells d'ensenyament, a excepció de l'universitari. Els candidats hauran de parlar, almenys, una de les llengües oficials de la Unió Europea diferent de la pròpia.
  
2. Els candidats hauran de detallar les estratègies que empraran per a la difusió posterior dels aprenentatges i experiències adquirides en la visita.
  
3. Les visites d'estudi que se celebren a Espanya no podran ser sol·licitades por funcionaris en actiu al servei de l'administració Espanyola.
  
4. Els sol·licitants hauran d'estudiar atentament la relació de visites que, oportunament, es farà pública en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels centres de professors, amb totes les observacions que s'hagen fet constar en cada cas, per tal de dur a terme una elecció adient, d'acord amb les seues habilitats lingüístiques i el grau d'afinitat entre el treball realitzat pel candidat i el tema triat.
  
5. No es concediran aquestes ajudes als qui les hagen rebudes en els tres anys acadèmics immediatament anteriors al que és objecte de aquesta convocatòria, llevat que el nombre de sol·licituds siga inferior a l'oferta de les ajudes.
  
  
Quarta. Documentació a presentar
  
1. Document acreditatiu de la personalitat del sol·licitant.
  
2. Formulari A que figura a continuació d'aquest annex V, que es completarà amb la documentació facilitada amb aquesta finalitat per la Conselleria de Cultura, Educació i Ciència, les direccions territorials de Cultura i Educació i els CEP (original i dues còpies).
  
3. Elaboració d'un projecte relatiu a possibles estratègies per a difondre els resultats obtinguts amb l'experiència (màxim 2 fulls).
  
  
4. Relació numerada dels documents que aporta per a justificar els mèrits que al·lega. Es podran adjuntar totes les justificacions de mèrit que es consideren oportunes; es valoraran únicament els mèrits acreditats documentalment.
  
  
Cinquena. Forma i termini de presentació de les sol·licituds
  
1. El termini de presentació de sol·licituds finalitza l'1 de juny de 1997.
  
2. Les sol·licituds s'adreçaran a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística i es presentaran en el Registre General de la Conselleria de Cultura, Educació i Ciència , av. Campanar 32 - 46402 València, o per qualsevol de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar mitjançant el fax el lloc de presentació a la Direcció General d'Ordenació i Innovació Educativa i Política Lingüística, fax (96) 386 61 74.
  
  
Sisena. Selecció dels candidats
  
Per a la selecció dels candidats es tindrà en compte que les visites siguen adjudicades de forma que abracen diferents temes i diferents participants.
  
1. Totes les sol·licituds dels projectes seran baremades d'acord amb els criteris següents:
  
a) Grau d'afinitat entre el treball exercit pel candidat i el tema elegit.
  
b) La possibilitat del beneficiari de posar en pràctica els aspectes que puguen servir per a millorar els resultats de la seua activitat professional.
  
2. Per a tot això s'aplicarà el barem següent:
  
a) Relació directa de les funcions professionals que es realitzen amb el tema de les visites sol·licitades: fins 3 punts
  
b) Relació directa amb altres agents del sistema educatiu als quals es puga difondre l'experiència: fins 3 punts
  
c) Projecte presentat per a la difusió de l'experiència: fins 2 punts
  
d) Declaració jurada referent al coneixement d'altres llengües oficials comunitàries, especificant com s'ha obtingut el coneixement: fins 2 punts
  
  
Setena. Resolució de la convocatòria
  
1. Elevada la proposta de seleccionats per la Comissió Seleccionadora, la Direcció General d'Ordenació i Innovació Educativa i Política Lingüística aprovarà la relació provisional de candidatures seleccionades i la farà pública, dins del mes següents a la finalització del termini de presentació de sol·licituds, en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels CEP. En l'esmentada relació provisional es farà constar:
  
a) Sol.icituds seleccionades.
  
b) Suplents por ordre de puntuació.
  
c) Sol·licituds excloses amb especificació de la causa.
  
2. Publicada la relació provisional, s'obrirà un termini de 10 dies naturals per a reclamar. Després d'estudiar les reclamacions la Comissió de Selecció elevarà proposta al director general d'Ordenació i Innovació Educativa i Política Lingüística, que resoldrà la convocatòria per delegació del conseller de Cultura, Educació i Ciència
  
3. La Direcció General d'Ordenació i Innovació Educativa i Política Lingüística publicarà en el Diari Oficial de la Generalitat Valenciana la resolució definitiva de la selecció, i la comunicarà a l'Agència Nacional Sòcrates a efectes de tramitació.
  
  
Vuitena. Justificació i percepció de l'ajuda
  
1. L'Agència Nacional Sòcrates signarà un contracte amb cadascuna de les persones les sol·licituds de les quals hagen sigut seleccionades definitivament.
  
2. El pagament de l'import de l'ajuda es farà als interessats per part de l'Agència Nacional Sòcrates.
  
3. Els beneficiaris de l'ajuda estaran obligats a:
  
a) Sotmetre's a les actuacions de control financer que corresponguen i a les de comprovació que puguen efectuar la Conselleria de Cultura, Educació i Ciència, l'Agència Nacional Sòcrates i les instàncies comunitàries competents.
  
b) Justificar la correcta inversió de l'ajuda rebuda, mitjançant la presentació de la documentació requerida: memòria pedagògica i còpia de la memòria econòmica, que serà lliurada en la Direcció General d'Ordenació i Innovació Educativa i Política Lingüística, i memòria econòmica amb els justificants originals que serà presentada a l'Agència Nacional Sòcrates, c/ Bravo Murillo 38, 28012 Madrid abans dels 20 dies següents a la finalització de les activitats.
  
4. La falta de justificació de l'ajuda percebuda, d'acord amb el que disposa la conforme convocatòria, comportarà el reintegrament de la quantitat no justificada, així com els interessos de demora, sense perjudici de les responsabilitats administratives en què poguera incórrer d'acord amb el que disposa la vigent Llei General Pressupostària i la normativa comunitària.
  
  
Novena. Acreditacions
  
A la vista de la memòria pedagògica i de l'informe de difusió de l'experiència lliurats pel beneficiari, la Direcció General d'Ordenació i Innovació Educativa i Política Lingüística certificarà un màxim de 30 hores per l'activitat realitzada.


Còpia Permalink ELI